I.2 Timental n yinig: Ṭṭuqtent tmental neɣ ssebbat i yessawaḍen amdan ɣer lɣerba. Mgaradent ssebatagi ɣef leḥsab n talliyin i yettidir umdan ama di twacult-is ama di tmetti-s. S umata, nezmer ad d- nini belli ayen yeǧǧan amdan ad yinig ɣer tmura n lbeṛṛani yeqqen ladɣa ɣer tdamsa d yir liḥala ideg tettidir tmetti. Lḥif d lexṣaṣ n uxeddim ssawaḍen zik amdan ɣer tmura n yinig. Am wakken ad d-naf aṭas n temsal nniḍen i yeǧǧan amdan aqbayli ad yeǧǧ tamurt-is am temsalt n ddin, miḥyaf, tmeḥeqranit, yir tasertit, atg. Imdanen-agi ttnadin ayen i ten-iwulmen di tmura tibeṛṛaniyin. Am wakken daɣen, llan wid yettinigen akken kan ad snernin, ad wennεen liḥala n tudert-nsen.